กรมสนับสนุนบริการสุขภาพ สนองนโยบายรัฐบาล ร่วมส่งเสริมบทบาท อสม. สนับสนุนการฉีดวัคซีนโควิด -19 ให้ประชาชนอย่างปลอดภัย
นพ.ธเรศ กรัษนัยรวิวงค์ อธิบดีกรมสนับสนุนบริการสุขภาพ (กรม สบส.) กระทรวงสาธารณสุข กล่าวว่าตามที่รัฐบาล โดยกระทรวงสาธารณสุข มีนโยบายจัดหาวัคซีนป้องกันโควิด -19 เพื่อฉีดให้กับประชาชนไทย ให้เกิดภูมิคุ้มกันสามารถเปิดประเทศ ฟื้นฟูเศรษฐกิจให้ประเทศไทยกลับเข้าสู่ภาวะปกติได้นั้น กรม สบส. ได้บูรณาการโครงการคนไทยทุกครอบครัวมีหมอประจำตัว 3 คน และ อสม. เป็นหมอคนที่ 1   ใกล้ตัว เคาะประตูบ้านให้ความรู้เรื่อง วัคซีนโควิด -19 เพิ่มกลุ่มเป้าหมายจากเดิมเน้นผู้สูงอายุติดบ้านติดเตียง ดูแลต่อเนื่อง เป็นกลุ่มผู้สูงอายุ 60 ปี ขึ้นไป และผู้มีโรคประจำตัว 7 โรค ได้แก่ โรคทางเดินหายใจเรื้อรังรุนแรง โรคหัวใจและหลอดเลือด โรคไตเรื้อรัง ระยะที่ 5 โรคหลอดเลือดสมอง โรคมะเร็งทุกชนิดที่อยู่ระหว่างการรักษาด้วยเคมีบำบัด รังสีบำบัด และภูมิคุ้มกันบำบัด โรคเบาหวาน และโรคอ้วน โดย อสม. จะได้รับการเตรียมความพร้อม ทบทวน สร้างความรู้ความเข้าใจถึงแนวทางการเฝ้าระวัง ป้องกัน ควบคุมโรคและต้องได้รับการพัฒนาให้มีความรู้เพิ่มเติมเกี่ยวกับวัคซีนป้องกันโควิด -19 ในประเด็นต่างๆ ได้แก่ บทบาทของ อสม. ในการการเคาะประตูบ้าน เผยแพร่ประชาสัมพันธ์แนะนำให้ความรู้เรื่องวัคซีนโควิด -19 แนะนำให้กลุ่มเป้าหมาย ลงทะเบียน Line Official Account “หมอพร้อม” เพื่อรับข้อมูลข่าวสารวัคซีนโควิด -19 ติดตามอาการข้างเคียงผู้ได้รับวัคซีน เน้นระยะ 1 วัน 7 วัน 30 วัน และรายงานผลการปฏิบัติงานให้เจ้าหน้าที่ รพ.สต. ความรู้เรื่องวัคซีนป้องกันโรคและการใช้เทคโนโลยี  Line Official Account “หมอพร้อม” ซึ่งทั้ง 3 เรื่องนี้ กรม สบส. ได้ชี้แจงแนวทางการปฏิบัติงานสําหรับ อสม. ครอบคลุมในทุกพื้นที่แล้ว